Knud Erik Kirkegaard (KF), 1998-06-10:
På den konservative ordførers, hr. Brian Mikkelsens, vegne skal jeg sige følgende: Igen og igen bliver der slået til lyd for, at kvaliteten i uddannelsessektoren skal øges og der skal gøres noget ved problemerne.
Desværre bliver der gjort alt for lidt ved dem.
Tiden kræver simpelt hen en løsning inden for meget nær fremtid.
De videregående uddannelser har i de senere år oplevet en markant stigning i antallet af ansøgere.
Specielt har universiteter oplevet en stor vækst, og de seneste finanslovaftaler mellem regeringen og venstrefløjen har uheldigvis gjort problemerne større.
Derfor er det på en måde også prisværdigt, at det nu er SF, som vil agere redningsplanke for den danske uddannelsesverden, og det vil jeg gerne kvittere for.
Det er prisværdigt, når man selv vil rage kastanierne ud af ilden. Kvaliteten i uddannelsessektoren har altid stået De Konservative meget nær, og de senere års kvalitetsfald har ikke mindsket vores ønske om at sikre de nødvendige ændringer i lovgivningen, således at kvaliteten igen kommer i højsædet.
Regeringens redegørelse til Folketinget om det 21. århundredes uddannelsesinstitutioner giver primært to løsningsmodeller, den såkaldte CVU-model og universitetsmodellen.
Der er ingen tvivl om, at hvis der skal vælges mellem et af de to skitserede løsningsforslag, anbefaler vi det sidstnævnte.
Universiteterne er og skal fortsat være udgangspunktet for de videregående uddannelser i Danmark, og derfor håber jeg også, at den nye minister ikke er alt for fastlåst på sin forgængers ideer. Vi vil fra Konservatives side have gjort noget ved forholdene på de videregående uddannelser.
Vi skal have fremmet mulighederne for et øget samarbejde mellem universiteterne og erhvervslivet.
Dermed kan der ske en styrkelse af forskningen på de videregående uddannelser, og generelt kan der blive skabt en bedre sammenhæng mellem universiteterne og de øvrige videregående uddannelser.
Det afgørende bør være, at et højt niveau på de videregående uddannelser sikrer, at samfundet til stadighed har adgang til den nyeste viden.
Det er vores chance for, at Danmark kan gøre sig gældende i den fremtidige internationale konkurrence.
Skal vi klare os på eksportmarkederne, bliver høj kvalitet på såvel varer som viden altafgørende.
En stor del af den viden, nytænkning, dynamik, kompetence og forskning, som Danmark skal leve af, spredes på uformel og formel vis fra de videregående uddannelser, men vi skal være endnu mere fremsynede og sikre, at der bliver skabt dynamiske videncentre, hvor de studerende og underviserne kan samles og studere og udveksle viden.
Vidensmæssige kraftcentre bliver det nye omdrejningspunkt i den danske uddannelsesstruktur.
Med hensyn til SF's forslag må vi desværre sige nej.
Der er efter vores mening ikke brug for flere kommissioner, undersøgelser m.v.
Der er skrevet rapporter nok om forholdene
på de videregående uddannelser.
Vi ved jo godt, hvad der skal gøres på området, og så kan vi jo lige så godt med det samme komme i gang med arbejdet - jo før, jo bedre.
Ofte er det jo sådan, at man nedsætter en kommission, enten fordi der er noget, man ikke er enige om, eller fordi man ønsker at forsinke en udvikling.
Det gør vi ikke.
Derfor støtter vi ikke SF's forslag.